POLITINIO IR SAUGUMO KOMITETO SPRENDIMAS ATALANTA/7/2009
2009 m. spalio 2 d.
iš dalies keičiantis Politinio ir saugumo komiteto sprendimą ATALANTA/2/2009 dėl trečiųjų valstybių įnašų į Europos Sąjungos karinę operaciją, skirtą prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), priėmimo bei Politinio ir saugumo komiteto sprendimą ATALANTA/3/2009 dėl prie Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), Prisidedančių šalių komiteto įsteigimo
(2009/758/BUSP)
POLITINIS IR SAUGUMO KOMITETAS,
atsižvelgdamas į Europos Sąjungos sutartį, ypač į jos 25 straipsnio trečią pastraipą,
atsižvelgdamas į 2008 m. lapkričio 10 d. Tarybos bendruosius veiksmus 2008/851/BUSP dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (1), ypač į jų 10 straipsnį,
atsižvelgdamas į Politinio ir saugumo komiteto sprendimą ATALANTA/2/2009 (2) bei Politinio ir saugumo komiteto sprendimą ATALANTA/3/2009 (3) ir jo papildymą (4),
kadangi:
(1)
2008 m. lapkričio 17 d., 2008 m. gruodžio 16 d., 2009 m. kovo 19 d. ir 2009 m. liepos 3 d. vyko ES operacijos vado surengtos pajėgų kūrimo ir aprūpinimo personalu konferencijos.
(2)
ES operacijos vadui pateikus rekomendacijas ir Europos Sąjungos kariniam komitetui patarus dėl Juodkalnijos įnašo, Juodkalnijos įnašas turėtų būti priimtas.
(3)
Pagal prie Europos Sąjungos sutarties ir Europos bendrijos steigimo sutarties pridėto Protokolo dėl Danijos pozicijos 6 straipsnį, Danija nedalyvauja rengiant ir įgyvendinant su gynyba susijusius Europos Sąjungos sprendimus bei veiksmus,
NUSPRENDĖ:
1 straipsnis
Politinio ir saugumo komiteto sprendimas ATALANTA/2/2009 keičiamas taip:
1 straipsnis pakeičiamas taip:
„1 straipsnis
Trečiųjų šalių įnašai
Remiantis pajėgų kūrimo ir aprūpinimo personalu konferencijų rezultatais, Norvegijos, Kroatijos ir Juodkalnijos įnašai į ES karinę operaciją, skirtą prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), priimami.“
2 straipsnis
Politinio ir saugumo komiteto sprendimo ATALANTA/3/2009 priedas pakeičiamas šio sprendimo priede esančiu tekstu.
Priimta Briuselyje, 2009 m. spalio 2 d.